google/wiki40b huggingface dataset:
Kristian Krokslett

Utdannelse

Krokslett har bachelorgrad i musikk/utøvende sang fra Høgskolen i Bodø (nå Nord universitet), hvor han hadde Regine Vesterlid Strøm som lærer. Senere studerte han ved Grieg-akademiet i Bergen under Harald Bjørkøy.  
Han har også tatt timer hos blant andre Brian Jauhiainen, Kåre Bjørkøy, Barbro Marklund, Mark Schnaible og John Lidahl, og ellers deltatt på en rekke kurs og masterclasses.

Frilans scenekunstner

Hans frilans utøvervirksomhet strekker seg over ulike genre, fra figurteater til opera. 
Et av hans første større, nasjonale oppdrag var rollen som Remendado i operaen Carmen ved Opera Nordfjord høsten 2009. 
Krokslett var også koransvarlig for «Team Joddski», som var byen Bodøs kor i reality-konkurransen Det store korslaget 2010 på TV2. Sommeren 2011 medvirket han som vokalist på Joddskis andre soloalbum Bensin på bålet. 
Han har også vært en av Hanne Kroghs «Tre Tenorer» på ulike turnéer.
Krokslett har vært engasjert som sanger og skuespiller i Musikkteater i Bodø, LofotOperaen, Nordland Musikkfestuke, Dukketeatret Katta i Sekken, Bodø Internasjonale Orgelfestival, Den Nye Opera, Oslo Operafestival, Opera Nordfjord og RingsakerOperaen, Opera Trøndelag, Opera Sør og Opera Østfold. Han har hatt mange ulike typer roller i blant annet Jomfru Rosenving på Santavajasø, Aïda, Frk. Victoria, Jungelboken, Tryllefløyten, Jedermann, La serva padrona, Hr. Petters Lovsang, Un Giorno di Regno, Tosca, arbeidermusikalen Slusk og sagaspillet Ragnhilds Drøm. 
Kirkemusikk er også et av Kroksletts virkeområder. Som sanger omfatter hans repertoar Mozarts Requiem, Bachs Messe i h-moll og Magnificat i D, Händels Messias, Rossinis Petite Messe Solenelle, Verdis Requiem og Haydns Nelson-messe.  
Han  vært solist med Bodø Sinfonietta, MiN-ensemblet,  TrondheimSolistene, Oslo Filharmoniske Orkester og Oslo Camerata. Han er en av sangerne i det Bodø-baserte profesjonelle vokalensemblet Vocal art.
I januar 2011 ble han tatt opp som fast medem av Det Norske Solistkor, der han høsten 2017 fortsatt er medlem.
Krokslett har arbeidet med flere av landets regissører og dirigenter, medvirker på en rekke ulike CD-innspillinger og har ved flere anledninger vært brukt som stemme og skuespiller på radio- og TV-reklamer.

Styreverv og lederstillinger

Krokslett har vært styremedlem i Musikkteater i Bodø. For øvrig har han vært daglig leder og produsent for Bodø Internasjonale Orgelfestival, samt en av produsentene for Bodø domkirkes musikkråd.

Kordirigent

Han har vært dirigent for flere kor, og Skjerstad Mannskor ble startet høsten 2010 etter initiativ fra ham.
Senggerinchin

Bakgrunn

Senggerinchin var en 26.s generasjons etterkommer av Qasar, en av Djenghis Khans brødre. Navnet kommer fra to tibetanske ord, «Sengge» (tibetansk: སེང་གེ་) og «Rinchen» (རིན་ཆེན་), som betyr «løve» henholdsvis «skatt». 
I barnealder ble han adoptert av Suotenamuduobuji (索特納木多布濟), en jasagh av Horqin venstre bakre banner og junwang (郡王; prins av annen rang) i Qing-riket. Han arvet og overtok adoptivfarens verv og prinsetittel i 1825 under Daoguang-keiserens regjeringstid.

Hærfører

Har var prins over Qorchin-mongolene i Indre Mongolia og tjenestegjorde som så mange andre mongolske fyrster som hærfører for Qing-hærene. Mellom 1853 og 1855 kjempet han mot Taipingopprørerne og stanset med sitt kavaleri opprørernes felttog mot Beijing (1853, keiser og hoff hadde allerede forlatt byen). Under Annen opiumskrig kjempet han uten hell mot briter og franskmenn (1858–1860, Taku-festningene og forsvaret av Beijing). 
Etter 1860 kjempet han med fremgang mot forskjellige opprørsgrupper i provinsene Anhui, Shandong og Henan, især mot Nien-bandittene. I mai 1865 ble han drept av nienopprørerne ved Ts'ao-chou i Shandong.
Etter hans død kanoniserte hoffet Senggerinchin i takknemlighet for hans innsats som hærfører og gjorde hans rang som prins arvelig under tittelen «lojal prins» (忠親王). I 1889 forordnet enkekeiserinne Cixi at en helligdom skulle bygges til hans minne under navnet Xianzhongci (顯忠祠), – det finnes fortsatt i bydistriktet Dongcheng i Beijing. 
I historieverker skrevet i Folkerepublikken beskrives Senggerinchin som en kinesisksinnet patriot. I 1995 åpnet lokalregjeringen i Tongliao et museum viet til ham.
Senggerinchins residens (Senggelinqin wangfu) i Bakre Horqin-banner av venstre fløy ble i 2006 oppført på Folkerepublikken Kinas liste over kulturminner.
Gordon Milne

Landslaget

Gordon Milne spilte 13 landskamper for Englands herrelandslag.
Alf Gloppestad

Liv og virke

Alf Gloppestad ble født på gården Gloppestad i Gloppen kommune i 1887. Han var tredje barn i en rekke på fem av urmaker og bankdirektør Elias Abelson Gloppestad (1855–1937) og Synnøve Arnedotter Hunskår (1851–1925).
Gloppestad var heradskasserer fra 1912 til 1934. I samme periode var han forretningsfører for ligningsnemnden fra 1914 til 1934. Han ble deretter bankdirektør frem til 1961. Etter krigen tok han over ordførervervet i kommunen.
Gloppestad giftet seg med Anna Jondatter Austrheim (1893–1987) i 1920, og fikk seks barn, der tre av de fem som vokste opp ble lærere.
HTC Touch Pro2

HTC Touch Pro2 er en Windows Mobile-basert mobiltelefon (smartphone) som blir produsert av HTC. Den ble lansert i 2009.
Touch Pro2 er en etterfølger av Touch Pro. Den har touchskjerm, og har ingen knapper foran, men har utskyvbart fullt QWERTY-tastatur.
NM i bryting 1965

NM i bryting 1965 ble arrangert i Halden 19.-21. mars. Arrangør var Halden Atletklubb. Kongepokalen ble vunnet av Trond Martiniussen.
Pumping Iron

Om filmen

Det har blitt antatt at Schwarzenegger hadde mentale styrkefordeler som han brukte for å bryte ned sine konkurrenter mentalt under konkurransen. I dokumentarfilmen finnes flere eksempler på Schwarzeneggers «nådeløse framferd» - et av de grelleste er sekvensene der han regelrett psyker ut giganten Lou Ferrigno under Mr. Olympia-konkurransen i Pretoria i Sør-Afrika. Han antyder for eksempel at Ferrigno har bommet på formkurven. Ferrigno ble sittende med munnen full av frokost, ute av stand til å komme opp med et svar, mens Schwarzenegger fortsetter med å fortelle om hvordan han allerede, dager før konkurransen, har ringt hjem til mora for å fortelle henne at han vant. Ifølge Schwarzenegger var denne hendelsen og flere andre dramatisert av aktørene selv i den hensikt å gjøre filmen mer interessang. Det var heller ikke tilfellet at Schwarzenegger uteble fra farens begravelse på grunn av at han skulle forberede seg til kokurranse.
Den ble i 1985 etterfulgt av Pumping Iron II: The Women.
Det meste av filmen ble innspilt på Gold's Gym i California. Deler av handlingen ble dramatisert av aktørene selv.
Dokumentaren antaes å ha gjort kroppsbygging kjent. Før 1977 var denne aktiviteten mer subkultur-preget.
Filmen ble i 1978 tildelt en Kansas City Film Critics Circle Awards for beste dokumentar.

DVD

Den ble utgitt på DVD i 2003. Ekstramateriale innbefatter flere intervju fra aktørene der det blant annet avsløres at den del av historiene som fremsettes i filmen var oppdiktet eller overdrevet.
Kulten i Det gamle testamente

Kulten i Det gamle testamentes tekster (altså trosutøvelsen man møter i teksten) betegner normalt en «sosial tilbedelse gjennom ritualer». Kulten er et sentralt fenomen. I faglitteratur er ordet et begrep for totaliteten av religiøst liv knyttet til for eksempel i tempelet i Jerusalem, helligsteder osv. i Det gamle testamente. I forskningen regner man med at kulten i Det gamle testamente er spesielt knyttet til det prestelige miljø som står bak deler av Det gamle testamente.
Hellandshamn

Geografi

Hellandshamn ligger fint til ute ved havet, med utsikt over Brattvåg, Lepsøy, Haramsøy, Flemsøy/Skuløy, Fjørtofta, Harøy, Dryna og Moldefjorden. Det tar litt over 10 minutter med bil å kjøre fra Hellandshamn til Brattvåg sentrum. Rett over Helland ligger Hellandshornet, et fjell som rager 882 moh.
Eloise (sang)

Bakgrunn

«Eloise» var én av ti deltakerlåter i den svenske Melodifestivalen lørdag 5. mars 1993, og var skrevet av Gert Lengstrand og Lasse Holm. Sangen ble fremført av det svenske dansebandet Arvingarna, og sangen vant den svenske finalen som første gang brukte telefonavstemning for å kåre vinneren. Dette var Lasse Holms femte og hittil siste seier i Melodifestivalen. Han hadde tidligere vunnet som låtskriver for «Dag efter dag» (1982), «Främling» (1983) og «Bra vibrationer» (1985) og som låtskriver og artist i «E' de' det här du kallar kärlek» (1986).
Som vinner ble «Eloise» det svenske bidraget til Eurovision Song Contest 1993 som ble arrangert i Millstreet i Irland, lørdag 15. mai 1993. I den internasjonale finalen var Sverige det 13. bidraget ut på scenen av 25 deltakere. I avstemningen fikk sangen 89 poeng og endte på en syvendeplass. Den norske juryen ga ingen poeng til «Eloise».
Ivar Øiesvold

Ivar Øiesvold (født 14. juli 1919 i Bodø, død 1978) var en norsk fotograf. Han var sønn av Georg og Marie Øisevold. Han giftet seg med Marit Bjerke.

Øiesvolds arkiv

Øiesvolds arkiv ble gitt til Preus Museum i 2006. Det består av et papirarkiv og fotografier. Fotoarkivet inneholder ca. 6000 positiver, negativer og dias. Fotografiene har Øiesvold tatt i perioden fra 1950- til 1970-tallet.
Jacob Fabricius

Liv

Jacob Fabricius var sønn av bakermester og medlem av Hundertmänner-Kollegium i Rostock, Heinrich Schmidt og hans kone Dorothea (født Wulf). Han var elev ved sin hjembys Große Stadtschule, og fikk undervisning av Nathan Chyträus. Fabricius var også elev av Lucas Lossius ved skolen i Lüneburg. I 1595 begynte han et studium ved Universitetet i Rostock. Deretter var han i fire år elev av astronomen Tycho Brahe ved hans observatorium Uranienborg på den danske øya Ven, før han gjorde en studiereise til Holland og England. Endelig var Fabricius magister og Poeta laureatus i Leipzig.
I 1602 avla han doktorgradseksamen i medisin ved Universitetet i Jena og reiste året etter til Rostock der han slo seg ned som lege og arbeidet aktivt i kampen mot pestsykdommen. 17. januar 1607 ble Fabricius kalt til livlege i Schwerin av hertuginne Sophia.
10. juni 1612 ble Jacob Fabricius professor i medisin og høyere matematikk ved Universitetet i Rostock. Han overtok embetet etter Wilhelm Lauremberg (1547 til 1612). 1632 og 1636 var han rektor ved Universitetet. Fra 1637 til sin død i 1652 var han livlege for de danske kongene Christian IV og Friedrich III i København, men beholdt likevel sitt professorat i Rostock.
Fabricius var gift med Margarethe Müller. Deres datter giftet seg med Fabricius' elev Simon Pauli.
Riffort

Riffort (også Rif Fort) er et festningsverk ved innløpet til Bahia di Santa Ana i Willemstad på Curaçao. Det ligger i Otrabanda, på motsatt side av Waterfort og Fort Amsterdam. Riffort ble bygget i siste halvdel av 1820-årene for å forsterke forsvaret av havnen i Willemstad. Da det sto ferdig 29. desember 1829 hadde det 56 kanoner, kruttmagasin, kaserner og anlegg for å samle regnvann.
Anlegget er en del av verdensarvområdet som dekker det gamle Willemstad.
Cebrioninae

Utseende

Middelsstore til nokså store (8-25 millimeter), brede smellere med lange, trådformede antenner som består av 11 eller 12 ledd. Disse artene har forholdsvis tynt hudpanser (kutikula) og er myke til biller å være. Det er nokså stor forskjell mellom kjønnene, hunnene er større og bredere enn hannene med kortere antenner. Dekkvingene har markerte lengdefurer. Oversiden, særlig pronotum, er mer eller mindre tett hårete.

Levevis

Larvene lever i jorda. Hannene flyr gjerne om natten og kommer til lys, hunnene er oftest ikke flygedyktige.

Utbredelse

Gruppen finnes i alle verdensdeler bortsett fra Australia og New Zealand. De er særlig artsrike i tørre, tempererte deler av Holarktis.
Eidsvoll Plads

Eidsvoll Plads er en plass i Indre By i København. Den fikk sitt navn 17. mai 2014 i anledning 200-årsjubileet for Norges grunnlov.

Planlegging

En arbeidsgruppe med representanter for Det danske kongehus, Danmarks regjering og Folketingets administrasjon, var enige om, at det mest opplagte navn til en plass som skulle hedre grunnlovsjubiléet, måtte være Eidsvoll. Grunnen til at øynene falt nettopp på plassen ved Nyboder, var at det i nærheten fantes plasser og veier som er navngitt med tilknytning til Norge/Norden. På den andre siden av Oslo Plads, ligger blant andre Trondhjems Plads og Kristianiagade.

Plassering og utforming

Eidsvoll Plads ligger som en trekant mellom Øster Voldgade, Grønningen og Christians IVs Nyboder. I det nordlige hjørne støter den opp til Oslo Plads, i det østlige til Store Kongensgade og i det sydlige til Kronprinsessegade. I nærheten ligger Den Frie Udstillingsbygning samt Østerport stasjon. Selve plassen er tilplantet med gress og trær. Mot Grønningen står Ørnulf Basts skultptur To søstre med inskripsjonen Norge takker Danmark 1940–1945. Den er en gave fra det norske folk som takk til Danmark for hjelp under 2. verdenskrig.

Innvielse

På jubileumsdagen, hvor den grønne plass ble navngitt, ble det holdt taler av Stortingets visepresident Ingjerd Schou, teknik- og miljøborgmester Morten Kabell samt av Folketingets nestformann Bertel Haarder. Den Kongelige Livgarde spilte og flere hadde møtt frem i nasjonaldrakter.
Stavanger bispedømme

Stavanger bispedømme er et bispedømme i Den norske kirke, som omfatter Rogaland med Stavanger domkirke som bispesete. Det er organisert i 9 prosti, 26 kirkelige fellesråd og 92 sogn. Anne Lise Ådnøy er biskop, og ble innsatt 17. mars 2019.

Historikk

Stavanger bispedømme regnes som et av de fem historiske bispesetene i Norge og ble opprettet i 1125 som eget bispedømme i Den katolske kirke. Ved opprettelsen ble nåværende Rogaland, Agderfylkene, Valdres og Hallingdal utskilt fra Bjørgvin bispedømme. Samme året sto Stavanger domkirke klar, og denne ble senere utvidet på 1300-tallet.
Bispesetet ble imidlertid flyttet i 1682 fra Stavanger til Christianssand, dels på grunn av nedgangstider i byen Stavanger, og delvis som del av et politisk ønske fra kongen i Danmark om å styrke den nye byen Christianssand. Bispedømmet hadde samme utstrekning etter flyttingen, og forandret som følge av den nye stiftsbyen navn til Christianssand stift. De historiske områdene Valdres hører i dag til Hamar bispedømme, mens Hallingdal hører til Tunsberg bispedømme.

Nytt bispedømme

Etter et lokalt initiativ som etterhvert gikk helt til Regjeringen ble Rogaland ble skilt ut som et eget Stavanger bispedømme 1. januar 1925, mens det resterende Kristianssand stift fikk navnet Agder bispedømme og omfatter Agderfylkene og Telemark.
Stavanger hadde da ikke hatt noe bispesete siden 1682. Bispedømmet omfatter nå Rogaland fylke. Etter at gamle Ølen kommune ble overført fra Hordaland til Rogaland fylke i 2002, ble også bispedømmegrensen mellom Bjørgvin bispedømme og Stavanger bispedømme justert på samme måte.
DF-ZF

DF-ZF er et kinesisk supersonisk glidefly som har vært prøvd 5 ganger mellom 9. januar 2014 og april 2016.
Forsvarsministeriet i Kina er åpne om prøvene og forsøkene, og hevder at det er av vitenskapelig interesse. Prøvene kan likevel ses på som en del av den militære opprustningen i Kina, og har trolig evne til å trenge gjennom rakettskjoldet til USA og Russland. Alle forsøkene har lykkes bortsett fra en, og ble gjorde av Taiyuan Satellite Launch Center i Shanxi Province, et øvelsesområder for Folkefrigjeringshæren (People's Liberation Army) i Kina.

Kapabiliteter

DF-ZF Boost-gliderfartøy (engelsk: HGV - hypergliding vehicle) kan trolig nå en fart på 12000 kilometer i timen, og foreløpig umulig å stanse eller ødelegge etter at den er skutt ut fra bæreraketten eller bombeflyet.
Neophyllotocus cuspis

Utseende

Små, hårete, mer eller mindre gulbrune oldenborrer.

Levevis

Larvene lever i jorda av røtter, mens de voksne insektene kan finnes gnagende på blader og blomster. De flyr godt og mye, helst om natta.

Utbredelse

Arten er utbredt i Vest-Australia, Australia.
Lineær transformasjon

I matematikken er en lineær transformasjon en funksjon mellom to vektorrom som bevarer operasjonene vektoraddisjon og skalarmultiplikasjon. Også begrepene lineær avbilding, lineær funksjon, lineær mapping og lineær operator blir brukt, i samsvar med språkbruken for funksjoner.
Lineære transformasjoner skrives ofte med stor bokstav, som i T(x), for å skille fra generelle funksjoner. Ofte utelates også parentesene rundt funksjonsargumentet, som i Tx.

Nullrom

Nullrommet eller kjernen til en lineær transformasjon T(x) mellom to vektorrom V og W er mengden av vektorer som er slik at T(x) = 0.
Fra definisjonen av en lineær transformasjon følger det umiddelbart at T(0) = 0, det vil si at null-vektoren alltid vil ligge i nullrommet.
Nullrommet er et underrom i V, ofte betegnet med N(T) eller . Dersom dimensjonen til dette underrommet er endelig, kalles denne dimensjonen for nulliteten til den lineære transformasjonen. Den kan beregnes ved Gauss-eliminasjon av matrisen som representerer operatoren T.
En lineær transformasjon er en-til-en eller injektiv dersom nullrommet kun inneholder nullvektoren. En singulær lineær transformasjon er ikke injektiv, det vil si at den er mange-til-en.

Rang

Verdimengden til en lineær transformasjon T(x) mellom to vektorrom V og W er mengden av vektorer y i W som er slik at det eksisterer en vektor x i V som avbildes inn på y. Det vil si at det eksisterer en vektor x i V slik at T(x) = y. For en lineær transformasjon er verdimengden et underrom i W. Dersom dimensjonen til dette underrommet er endelig kalles dette for rangen til den lineære transformasjonen.
For en lineær transformasjon mellom to endeligdimensjonale vektorrom er det samsvar mellom rangen til transformasjonen og rangen til matrisa som representerer transformasjonen, det vil si at rangen til transformasjonen er lik det største antallet lineært uavhengige rader eller kolonner i matrisa. Dette kan beregnes ved Gauss-eliminasjon av matrisen som representerer operatoren T. Dimensjonen til vektorrommet V er lik summen av rangen til T og dens nullitet.
Ege (båt)

Egerne

Den bornholmske æja, «egen», tilhørte en gammel båttradisjon i sørlige Sverige og på Bornholm som nesten har forsvunnet siden midten av 1800-tallet, den siste gjenværende som er dokumentert og bevart i detaljer, er den sør-svenske blekingsekan. Den bornholmske egen og blekingsekan har den samme grunnleggende konstruksjon, men det er ulike størrelser og varianter utformet av de lokale båtbyggerne.
Egen er et åpent fartøy, en stor båt som brukes til sildefiskeri med en stormast og to mindre master som kunne tas ned ved behov. Det firkantede råseilet er heist opp på stormasten midt på egen, men litt lengre tilbake og dels på skrå som sett på tegningene og modeller av denne båttypen. De tidligste tegningene er fra begynnelsen av 1700-tallet. En mindre fokkemast ble satt opp i forstevnen, litt på skrå fremover og en mesanmast av samme størrelse ble også satt opp i akterstevnen ved styreposisjonen med rorpinnen. Råseilet på stormasten var nesten 20 fot høyt, holdt fast ved hjelp av en sprydstage og «tovrakke» til masten. Der mesanmasten ble satt opp, er et svært tømmerstykke kalt «kammaravrång» lagt ned bakerst i båten.
Som de fleste sjøgående fartøyer av type eka eller ege var de dypgående, speilgattet med et akterspeil og drektig for deres størrelse på ca. 6,3 m og 6,6- 7,5 m i lengde samt 7 bord på hver side av kjølen. Større varianter opptil 30 fot i lengde og 10 fot i bredde var også sett, de ble betegnet som «stor-æja», de mer vanlige som «hel-æja» og de mindre som «hal-æja».

Egerne i bruk

Som et klinkbygde fiskefartøy var egen en gammel båt som hadde eksistert i århundrene før den forsvant i årene etter 1850, den siste var sett i forkanten av en stormflodskatastrofe i Gudhjem havn i 1872. Disse store båtene fantes på Bornholms nordkyst og østkyst, fra Hasle i vest, rundt om Hammeren og til Årsdale sør for Svaneke. Det beste fiskeriet fantes ved denne kyststrekningen med klipper.
Med en besetning på 4 til 8 mann ble egerne brukt til drivgarnsfiskeri opptil 3 mil fra land, årene ble bare tatt i bruk under manøvrer når garnet skulle i vannet eller tas opp. På en åpen og liten båt var en stor besetning nødvendig med den gamle riggingen, det store råseilet var vanskelig å manøvrere med under krysning. Ved en opptelling av båter på Bornholm i 1803 var det bare 23 eger og 2 halveger mot 360 mindre båter som også var speilgattede, kalt spejlbåd.
Den ble erstattet av spissgattede båter med nyere rigging som «den tvestævnede type» og de norskinspirerte bornholmerbåter, kalt «den rundstævnede type» i den siste halvdel av 1800-tallet. De nyere båttyper krevde ikke en så stor besetning og ble en suksess. Disse dels var kalt eger også, men bare fordi trevirket til disse nyere båter kom fra eiktrær på Bornholm.
Den bornholmske egen tilhørte en båttradisjon på sørlige Sverige som sagt, men også på den svenske skjærgården nordøstover opp til Stockholm der speilgattede båter i ulike varianter var kjent under uttrykket öka fra storöka til lillöka, noen ganger var de spissgattede i senere tid.
Macrodontia

Utseende

Store til meget store (50-170 millimeter om man regner med kjevene) trebukker. Artene utmerker seg ved svært kraftige, forlengede kjever (mandibler) som utgjør en ikke ubetydelig del av kroppslengden, særlig hos hannene. Kroppsformen er avlang og nokså flat, pronotum har kraftige pigger på ytterkanten. Dekkvingene er gjerne mørke med lyst nettmønster, beina middels lange og nokså spinkle. Antennene er kortere enn kroppen, mot spissen ganske tynne.

Levevis

Larvene lever i død ved, utviklingstiden er flere år. Disse artene holder til i tropisk regnskog.

Utbredelse

Artene er utbredt i Sør- og Mellom-Amerika, fra Guatemala i nord til Argentina i sør.